AfriForum steun saak oor vermiste kleuterLiyaqat “Lee” Mentoor. Foto: Verskaf Die burgerregte-organisasie AfriForum gaan die familie van die vermiste Liyaqat “Lee” Mentoor ondersteun en sal Woensdag die beskuldigde se borgtogaansoek by die Roodepoort-landdroshof bywoon. AfriForum is van mening dat die beskuldigde, Onke Mashinini (Lee se ma se kêrel), nie sonder regsgronde op borgtog vrygelaat moet word nie. Die organisasie het in ŉ verklaring gesê ŉ faktor wat oorweeg moet word, is dat Lee reeds langer as 90 dae vermis word. “Die Mentoor-familie het AfriForum se privaatvervolgingseenheid genader aangesien hulle voel die polisie het nog nie ŉ behoorlike ondersoek gedoen om vas te stel wat met die driejarige Lee gebeur het nie. AfriForum sal die regsproses dophou om te verseker dat geregtigheid geskied,” het adv. Gerrie Nel, hoof van AfriForum se privaatvervolgingseenheid, gesê. Lee is op 16 Maart vir die laaste keer lewend gesien. Hy is glo deur ŉ paartjie in ŉ silwer motor opgelaai toe hy deur Mashinini by sy ouma se huis in Roodekrans afgelaai is. Sy ma, Kaylah, het hom as vermis aangemeld. Die polisie vermoed Lee is vermoor alhoewel sy liggaam nog nie gevind is nie. Mashinini is op 17 Maart in hegtenis geneem en staan tereg op aanklagte van ontvoering en moord. Staatsaanklaer Gerrie Nel tydens ‘n vorige hofverskyning. Foto: Siphiwe Sibeko/Reuters/Pool (SAPA)